Uff all Fäll hani kä eidüütigi Antwort ggii, woni vorgeschter gfraaget worde bi: «Was meined Si, gitts im Hornig nuch emal e Ladig Schnee oder  chunt schu dr Lanzig?» Was mi a dener Fraag am meischte gfreut het, isch d Phersuu, wo si gstellt het. «Hornig» und «Lanzig» känned ja fascht nu nuch de eltere Lüüt, und drumm hani zimmli gstuunet, as e Schüeler ussere obere Klass eso gredt het. Woni do naachegfraaget ha, het er mer gseit, es sig etz wider «cool» und absolut «in» i ihrer Klass, glarnertüütschi Uusdrügg z bruuche, wo ebä nüd all Lüüt verstiendet. Das sig eso ettis wene Gheimspraach, und mä well eso zeige, as mä zu de Glarner ghöri. Eb das  würggli stimmt, hani nüd chänne und ä nüd welle überprüefe; ich hami eifach meijöörisch drüber gfreut, as au Jungi wider mii dr Plausch heid a üserer Mundart.